เปิดประสบการณ์คนไทยในนิวยอร์ก ใช้ชีวิตอย่างไรหลังติด ‘โควิด-19’ ทั้งครอบครัว
เปิดประสบการณ์คนไทยในนครนิวยอร์ก ที่ป่วยเป็นโรคโควิด-19 แบบไม่รู้ตัวในช่วงการระบาดหนัก ก่อนจะแพร่เชื้อติดคนในครอบครัวทั้งหมด 4 ชีวิต ขณะเดียวกันก็ไม่สามารถเข้ารับการรักษาได้เพราะผู้ป่วยล้นโรงพยาบาล พวกเขาก้าวผ่านช่วงเวลาแห่งความยากลำบากมาได้อย่างไร
เป็นหนึ่งในผู้คนจำนวนมากที่ติดเชื้อโควิด19 ในช่วงที่นครใหญ่แห่งนี้ตกเป็นศูนย์กลางการระบาดใหญ่ของโลก เมื่อปลายเดือนมีนาคม นิศากร เล่าให้วีโอเอ ไทย ถึงอาการในระยะแรก นิศากร บอกว่า แม้จะระมัดระวังตัวและป้องกันอย่างเต็มที่ ไม่พบปะผู้คนไม่ได้สัมผัส หรือ พูดกับใครในระยะใกล้ชิด แต่กลับได้รับเชื้อมาโดยไม่ทราบสาเหตุ หลังจากมีอาการป่วยไม่กี่วัน เธอพบว่าทุกคนในบ้านติดเชื้อจากเธอ และเริ่มล้มป่วย โดยเฉพาะลูกชายคนโตวัย 6 ขวบที่มีโรคประจำตัวเกี่ยวกับโรคทางเดินหายใจ ข้อจำกัดทางการแพทย์ในช่วงการะบาดใหญ่ที่มีคนป่วยล้นโรงพยาบาลทั่วนครนิวยอร์กคือเหตุผลที่ทำให้นิศากร และครอบครัว เลือกที่จะไม่ไปโรงพยาบาล แต่ก็ใช้การรับประทานยารักษาตามอาการเพื่อไม่ทำให้ทรุดหนัก นิศากร บอกด้วยว่า ในชั่วโมงแห่งการเจ็บป่วยนั้น นอกเหนือภาวนาขอให้โชคดีแล้ว การเตรียมพร้อม กำลังใจ และการมองโลกในแง่ดีเพื่อเอาชนะโรคร้ายคือสิ่งสำคัญ นิศากร และครอบครัว ใช้เวลาราว 3 สัปดาห์ รักษาอาการป่วยของครอบครัวด้วยตัวเอง โดยไม่ได้ออกไปไหน ก่อนจะค่อยๆรู้สึกดีขึ้น และเข้ารับการตรวจแอนตี้ บอดี เพื่อยืนยันการหายจากโรคโควิด19 สิ่งเหล่านี้คือประสบการณ์สำคัญที่เธอได้รับ และอยากถ่ายทอดและบอกเล่าสำหรับผู้ที่อาจจะต้องเผชิญชะตากรรมแบบเดียวกัน "..ช่วงเวลาที่มันหนัก ๆ แย่ ๆ ครอบครัวคนข้างตัวเขาไม่ไปไหนเลย เขาอยู่กับเราตลอด ขนาดเราไอ เขาจะติดจากเราด้วยซ้ำ เขาก็มานั่งเฝ้า แม้จะไม่ได้นอนห้องเดียวกัน เพราะกลัวจะติด แต่เขาก็ไปนั่งเฝ้าที่ประตู หรือที่ห่าง ๆ หน่อยที่ถ้าเราไอแล้วจะไม่ไปถึงเขา หรือว่า ลูกเราพอรู้ว่าเราไม่สบาย ก็ไม่งอแง ก็บอกแม่ไม่สบายนะ อย่าดื้อนะ ต้องกินข้าวนะ เขาก็ไม่งอแง บางทีเห็นแม่ไอ ก็ไปหยิบน้ำมาให้ พอได้ใช้ชีวิตอยู่กับครอบครัว เรามีความสุขกับตรงนี้มากกว่า การได้กลับมาใช้ชีวิต ทำกิจกรรมตามปกติ หลังสมาชิกทุกคนในครอบครัวหายขาดจากอาการป่วยโรคโควิด ถือเป็นกำลังใจสำคัญของนิศากร ที่ได้ก้าวพ้นและเอาชนะวันเวลาที่ยากลำบากมาได้ แต่ขณะเดียวกันการปรับตัวเข้ากับสภาวะปกติใหม่ ที่ไม่มีวันเหมือนเดิมก็เป็นเรื่องจำเป็น และหวังว่าสถานการณ์การระบาดที่เลวร้ายที่สุดนี้จะผ่านพ้นไปโดยเร็ว